32. schôdza NR SR - 1.deň - B. popoludní
Dátum: 2018-05-24
Poslanec: Rajtár, Jozef (SaS)
Druh vystúpenia: Vystúpenie

136. (Zasmiatie sa rečníka.) Vážené kolegyne, vážení kolegovia, rozprávalo sa tu o potrebe odbornosti a potrebe dobrých podkladov a tak ďalej. Tak, nech sa páči, budem citovať zo správy NKÚ za rok 2017, konkrétne zhodnotenia realizácie výziev a vyzvaní. Najvyšší kontrolný úrad hodnotil množstvo organizácií a pri niektorých štátnych organizáciách vedel identifikovať aj príklady dobrej praxe. Keď sa však pozrel na Pôdohospodársku platobnú agentúru, príklady dobrej praxe našiel v množstve presne nula. Zato zistených nedostatkov veľa a ja budem citovať: "Žiadny manuál pre odborných hodnotiteľov, subjektívne postavené hodnotenie žiadostí o nenávratný finančný príspevok." Hovoríme tu o peniaze, ktoré nenávratne, o peniazoch, ktoré nenávratne odídu, a pritom ich hodnotenie, týchto žiadostí, bolo absolútne svojvoľné. "Nestanovené základné podmienky z hľadiska vzdelania a praxe odborných hodnotiteľov", to znamená žiadne kritériá pre tých ľudí, ktorí vyhodnocujú žiadosti. "Nezabezpečené školenia pre odborných hodnotiteľov, žiadny kontrolný mechanizmus procesu schvaľovania žiadostí o nenávratný finančný príspevok", to znamená rozhádzané peniaze našej krajiny, nášho štátu s nulovou kontrolou, s nulovou overiteľnosťou čohokoľvek. "Nevypracovaný postup hodnoty za peniaze v procese schvaľovania, aby sa zamedzilo nehospodárnym projektom", neefektivita, nehospodárnosť. Citoval som zo správy Najvyššieho kontrolného úradu, ktorý konštatuje, že čo sa týka Pôdohospodárskej platobnej agentúr, tzv. PPA-čky, je tam svojvôľa, diletantstvo, nenávratne rozhádzané peniaze bez akejkoľvek kontroly, pozitíva pri najlepšom hodnotení a najprísnejšom hodnotení nenašiel absolútne žiadne, pri iných štátnych organizáciách našiel aj pozitíva a príklady dobrej praxe. Toto je odborný posudok pre pani ministerku Matečnú. A ja som veľmi zvedavý na jej vysvetlenie, či bude také, ako bolo v prípade generálneho prokurátora, keď povedala, že asi si poriadne neprečítal podklady a materiály, či aj pri NKÚ povie, že kontrolóri nečítajú poriadne podklady a materiály. Hovoríme tu o úrade, ktorý keď niečo skúma, tak týždne až mesiace ide dokument po dokumente, overuje, kontroluje a toto je potom už finálny výstup mnohotýždňovej, niekedy mnohomesačnej, veľmi detailnej, veľmi odbornej práce. Takže ja som veľmi zvedavý na vysvetlenie odborne spracovaného materiálu príslušnými orgánmi, lebo aj na to tu bola odvolávka, nechajte to na príslušné orgány. Nech sa páči, príslušný orgán vydal takéto stanovisko, takýto, takýto výsledok. Povedzme si otvorene, aj ďalšie organizácie pod ministerstvom pôdohospodárstva - Slovenský pozemkový fond, Štátna potravinová alebo veterinárna a potravinová správa - sú v rovnakom stave. A ja som sa pozeral napríklad na tú Štátnu veterinárnu a potravinovú správu, aj som s nimi komunikoval, kamufláž, diletantstvo, obhajovanie neobhájiteľného. Obhajovanie neobhájiteľného. Takto to tam funguje. V skutočnosti tento celý rezort je jeden obrovský Augiášov chliev, tam nie sú že nejaké nedostatky alebo veľa nedostatkov v normálnom systéme. Toto je obrovský Augiášov chliev. A nielen to, je to nastavené tak, že je to niečo podobné ako da Vinciho kód. Kto rozlúšti napríklad fungovanie PPA-čky, SPF a ďalších organizácií, bude mať presný prehľad o mocenských pomeroch na Slovensku. Kto je väčší a silnejší oligarcha, kto menší a menej silný oligarcha. Pretože presne podľa týchto organizácií sa to dá pri zisťovaní konečných užívateľoch výhod a tých naozajstných posledných užívateľoch zistiť a rozlúštiť, ako funguje systém na Slovensku, ako funguje gro mafiánsko-oligarchického systému na Slovensku. Dokonca aj politické strany, niektoré, boli financované cez PPA-čku, cez prideľovanie dotácií. Preto odstúpenie ministerky Matečnej alebo jej odvolanie bude iba veľmi prvý a drobný krok k riešeniu situácie v rezorte pôdohospodárstva, tým reálnym bude absolútne vyčistenie tohto Augiášovho chlieva a na to táto garnitúra nestačí a nechce to urobiť. Takže jedine predčasné voľby a výmena tejto garnitúry to môžu potenciálne zabezpečiť. Hnoj nemá byť na ministerstve a odtiaľ ho treba vyčistiť, hnoj má byť na poliach. Ďakujem za pozornosť. (Potlesk.)